Kyösti Suokkaan mukaan tarveharkinnasta luopuminen toisi maahan tuhansia EU:n ulkopuolisia työntekijöitä.

Rakennusliiton varapuheenjohtaja Kyösti Suokkaan mukaan EU:n ulkopuolinen työvoima on alkanut ”valua kohti pohjoista” sen jälkeen, kun Etelä-Suomessa rakennusalan tarveharkinta poistettiin.

– Jos Juha Sipilä (kesk) ennättää ennen hallituksensa kuolinkorahdusta täyttää lupauksensa ja avata Suomen rajat koko maailmalle, voimme sanoa hyvää yötä, Suokas kirjoittaa blogissaan.

Hän toteaa, että ilman tarveharkintaa Hanhikiven voimalaitoksen työpaikat menisivät entisen Neuvostoliiton alueelta tulevilla työntekijöille.

– Tätä ei voisi estää enää kukaan. Uusinta Olkiluoto kolmosesta. Suuret odotukset, kotimaisille rakentajille luu käteen. Työn perässä kulkevia reppumiehiä en syytä. Työttömiä on näiden kotimaissa miljoonia, tilaisuuteen tartutaan.

Suokkaan mukaan tarveharkinnasta luopuminen synnyttäisi rakennusalalle työvoimaa Suomeen välittävän bisneksen.

– Kehitysmaiden työntekijöitä välittävät yritykset toimivat järjestäytyneen rikollisuuden tavoin, monesti osa sitä ovatkin. Lyhyessä ajassa EU:n ulkopuolisia työntekijöitä olisi jo entisten lisäksi tuhansittain, eikä näiden palkkoja pystyisi valvomaan kukaan. Eivät viranomaiset, ei Rakennusliitto, Suokas toteaa.

– Tekisimme aikahypyn vuosikymmeniä taaksepäin. Ansiokas työ rakennusalan harmaan talouden poistamiseksi vetäistäisiin alas vessanpöntöstä yhdellä huuhtelulla.